Predkladacia správa

Vzťahy medzi Slovenskou republikou a Kanadou v oblasti zamestnávania neboli doteraz upravené žiadnym zmluvným dokumentom. Návrh na uzavretie zmluvného dokumentu týkajúceho sa mobility mladých, ako medzirezortné memorandum predložilo Ministerstvo zahraničných vecí a medzinárodného obchodu Kanady, Ministerstvu školstva SR. Na základe konzultácií a rokovaní bol návrh zmenený na medzištátnu bilaterálnu zmluvu pod gesciou Ministerstva práce, sociálnych vecí a rodiny SR.

Ideo návrh zmluvy, ktorej účelom je zjednodušenie a uľahčenie správnych postupov pre občanov zmluvných štátov, ktorí spĺňajúpodmienky tejto zmluvy, pre vstup a pobyt na území druhého zmluvného štátu na účely doplnenia svojho univerzitného vzdelania alebo odbornej prípravy so stážou alebo pracovných pobytov, získania pracovných skúseností, zdokonalenia si vedomostí o kultúre a spoločnosti druhého zmluvného štátu s možnosťou flexibilného zamestnania.

Zmluva je svojím obsahom prelomová a jej vykonávanie na slovenskej strane si vyžiada koordinovaný prístup viacerých rezortov a priamu participáciu na jej vykonávaní zo strany Ministerstva zahraničných vecí SR z dôvodu, že kontaktným miestom pre podanie žiadostí zo strany kanadských občanov bude Konzulát Slovenskej republiky v Kanade.

Pre zabezpečenie reciprocity s kanadskou stranou v oblasti zamestnávania a pobytu sa navrhuje, aby zamestnávanie na území Slovenskej republiky bolo bez povolenia na zamestnanie a vstup a pobyt formou dlhodobého víza. Zamestnávanie, vstup a pobyt pre občanov na území druhého zmluvného štátu bude na základe reciprocity bez poplatkov.

Z hľadiska osobného rozsahu sa zmluva vzťahuje na štátnych občanov Slovenskej republiky s trvalým pobytom na území Slovenskej republiky a na štátnych občanov Kanady s trvalým pobytom na území Kanady, vo veku od 18 do 35 rokov, ktorí spĺňajú požiadavky ustanovené v článku 3 zmluvy.Podľa článku 9 ods. 1 si zmluvné štáty každoročne recipročne určia výmenou diplomatických nót počet občanov, ktorí môžu využiť túto zmluvu. Predpokladá sa, že pre prvý rok vykonávania zmluvy to bude cca 300 občanov**.**

Zmluva svojím obsahom a rozsahom je v súlade s právnymi predpismi Slovenskej republiky a všeobecne uznávanými zásadami medzinárodného práva. Záväzky pre obidva štáty sú vzájomne vyvážené. Zmluva svojím obsahom je v intenciách rozhodnutia Rady z 18. decembra 2006 o uzavretí Dohody medzi Európskym spoločenstvom a vládou Kanady, ktorou sa vytvára rámec na spoluprácu v oblastiach vyššieho vzdelávania, odbornej prípravy a mládeže (2006/964/ES). Uvedené rozhodnutie má odporúčajúci charakter.

Vykonávanie tejto zmluvy nebude mať finančný, ekonomický, environmentálny vplyv, vplyv na podnikateľské prostredie ani  na zamestnanosť, keďže rozsah zamestnávania občanov bude recipročný.

Vzhľadom na skutočnosť, že ide o prezidentskú zmluvu, podľa článku 86 písm. d) Ústavy Slovenskej republiky, sa zmluva predkladá Národnej rade Slovenskej republiky na vyslovenie súhlasu. Ide o medzinárodnú zmluvu podľa článku 7 odseku 5 Ústavy Slovenskej republiky, pretože zakladá práva a povinnosti pre fyzické osoby a právnické osoby.